google/wiki40b huggingface dataset:
Roger Gudmundseth

Bakgrunn og yrkeskarrière

Han har realskoleeksamen fra 1954, handelsskole fra 1957 og eksamen fra Forsikringsskolen fra 1963. Han er også utdannet kystskipper av 2. klasse fra 1959.
Gudmundseth var fisker 1954–1957, kontorassistent 1960–1962, distriktssjef i Samvirke forsikring 1963–1967, salgskonsulent i Samvirke forsikring 1967–1973, forretningsfører ved Fiskernes gjensidige ulykkestrygdelag 1973–1981 og kontorsjef ved Norges Fiskarlag 1979–1981. Han var nestformann i Oslo Kooperative funksjonærers forening 1968–1972, klubbformann i Samvirke forsikring 1969–1972, styremedlem i Oslo Handel og Kontor 1969–1972 og styreformann i Norges Fiskarlags Pensjonskasse 1979–1983. I de senere årene har han vært engasjert i Landsforeningen for hjerte- og lungesyke (LHL) som medlem av forbundsstyret 1999–2008 og 1. nestleder fra 2008.
Roger Gudmundseth er far til Merethe Storødegård.

Politisk arbeid

Gudmundseth var varamedlem av Ålesund bystyre 1967–1970, medlem av Stjørdal formannskap 1975–1979, formann i Stjørdal faglige arbeiderlag 1974–1978, medlem av Nord-Trøndelag fiskeristyre 1977–1995, styremedlem i Nord-Trøndelag Arbeiderparti 1977–1992 og formann i Stjørdal Arbeiderparti 1979–1982.
Han var innvalgt på Stortinget fra Nord-Trøndelag 1981–1997. En periode i 1991 var han Stortingets 2. visepresident, og i perioden 1993–1997 var han leder i Stortingets kommunalkomité. Gudmundseth foreslo i 1995 å erstatte de 19 fylkeskommunene med fem regioner.
Sexkjøpsloven

Straffeforfølging og utbredelse

Omtrent 1 300 kvinner solgte seksuelle tjenester i Norge i 2008. Omfanget etter at sexkjøpsloven var innført er usikkert og gikk både opp og ned enkelte år. Antall anmeldelser for brudd på sexkjøpsloven varierer en del fra år til år, med 509 anmeldte saker i perioden 2013–2017.

Historie og etiske vurderinger

Salg av sex er dokumentert av Herodotus både i antikkens Athen og i Egypt. Prostitusjon er også nevnt i Bibelen. Hvordan prostitusjon var betraktet moralsk varierer historisk og geografisk. Prostitusjon i Athen var et registrert og skattelagt yrke,  Bibelen nevner det flere ganger uten moralsk fordømmelse. Kjøp og salg av sex blir generelt sett ansett som en privatsak mellom involverte individer i liberalistisk moralfilosofi, men det kan argumenteres for at prostitusjon bryter med Kantiansk filosifisk tradisjon, der behanding av mennesker som objekter til å nå et mål blir ansett som umoralsk. Augustin og Thomas Aquinas mente at prostitusjon var en onde, men burde være tillatt for å hindre enda større forfall i samfunnet. Også moderne feministisk moralfilosofi preges av aktiv diskusjon med argumenter både for moralsk fordømmelse og for liberalistisk toleranse.

Politisk prosess

Sexkjøpsloven ble innført i 2008 under Jens Stoltenbergs andre regjering. Loven er politisk omstridt: Høyre, Frp og Venstre lovet å oppheve bestemmelsen før Stortingsvalget 2013, dersom de fikk flertall på Stortinget. De har etter stortingsvalget i 2017 tilsammen 80 av 169 representanter på Stortinget. I desember 2013 såvel som i juli 2014 presset Venstre på for å få den fjernet. I regjeringserklæringen til Erna Solbergs regjering står det at bestemmelsen skal evalueres, og at det skal legges frem en stortingsmelding. Regjeringens viktigste støtteparti, KrF, er imidlertid tilhenger av å beholde bestemmelsen, og var en av pådriverne for dens etablering.
Analyseselskapet Vista Analyse evaluerte sexkjøpsloven i 2014 etter oppdrag fra Jens Stoltenbergs andre regjering. Rapporten konkluderte med at forbudet bidro til lavere etterspørsel etter seksuelle tjenester, og at prostituerte opplevde større utrygghet, redusert forhandlingsmakt og større risiko. Pro-Senteret har også meldt om at sexkjøpsloven hadde negative konsekvenser for mange prostituerte. Estimater på endringer av omfanget av prostitusjonetter at loven var innført er usikre. Om etterspørsel etter seksuelle tjenester faktisk ble lavere etter at loven var innført er omdiskutert: Vista Analyse baserte sin konklusjon om nedgang på statistikk fra Pro-Senteret, og Pro-Senteret selv var uenig i at slik konklusjon kunne trekkes basert på deres tall.
Østfinmarkens fogderi

Østfinnmarken fogderi (Tanens Fogderie) var et fogderi i Vardøhus amt frem til 1680, da det ble slått sammen med Vestfinnmarken fogderi til Finnmarken fogderi. Vardøhus amt endret navn til Finnmarkens amt i 1787. I 1816 ble Finnmarkens fogderi igjen delt i Østfinnmarken og Vestfinnmarken fogderier. Grensen mellom disse gikk ved Sværholthalvøya. Etter delingen fikk fogderiene i Finnmark den særegenhet at de også inkluderte sorenskriverembetet, som i landets øvrige deler var egne embeter.
Østfinnmarken fogderi tilsvarte i hovedtrekk det nåværende distriktet Øst-Finnmark. I 1853 ble Østfinnmarken fogderi delt opp i Tanen fogderi og Varanger fogderi. Karasjok ble utskilt fra Kistrand herred og overført fra Vestfinnmarken fogderi til Tanen fogderi. Fra Varanger ble til sist også Vardø fogderi utskilt i 1868.
Sugao Kambe

Karriere

Sugao Kambe startet sin profesjonelle karriere i Honda FC i 1984.
Han har tidligere vært trener for Filippinenes herrelandslag, Guams herrelandslag og Nord-Marianenes herrelandslag.
Vognskjul

Vognskjul er driftsbygninger for oppbevaring av vogner, kjerrer, sleder (sledeskjul) og redskap. 
For de som hadde trille eller karjol i tillegg til slede(r), høyvogn og kjerre, var vognskjulet nødvendig for å beskytte mot vind og vær. Mange andre så behovet da hestedrevne jordbruksredskaper ble almindelige. Plogen tok riktignok ikke så stor plass, men det gjorde harv og hesterive, for ikke å nevne slåmaskinen.
Motorisert landbruk var enda mere plasskrevende, og de fleste steder førte overgang til motorisert landbruk til at vognskjula forfalt eller ble revet.
Vognskjul ble bygd i all slags fasonger med flatt tak, skråtak eller saltak, med én, to eller tre dører. Over skjulet og under taket ble detr ofte plass til planker og annet som lot seg lagre liggende. Noen skjul fikk takhøyde nok til at det ble bygd hems.
Sheqi

Sheqi (kinesisk: 社旗县; pinyin: Shèqí Xiàn) er et fylke i provinsen Henan i Folkerepublikken Kina. Den er understilt byprefekturet Nanyang.
I 1999 var befolkningen på 621 455 innbyggere.

Kulturminner

Sheqi-Shanshan-forsamlingshallen (Sheqi Shanshan huiguan, 社旗山陕会馆) ble i 1988 oppført på Folkerepublikken Kinas liste over kulturminner.
Geitekillingen som kunne telle til ti

Geitekillingen som kunne telle til ti er ei bildebok av Alf Prøysen, først utgitt i 1957, illustrert av svenske Björn Berg. Boka utkom samtidig i Norge og Sverige, og er senere oversatt til flere språk.
Historien er en «enkel regle», med tall og telleferdigheter som tema og med talende dyr i rollene. Fortellingen ble først framført i Barnetimen for de minste, og tidligere utgitt i boka Rim og regler fra barnetimen høsten 1954, med illustrasjoner av Johan Vestly.

Bokutgivelser

En ny utgave med illustrasjoner av Vivian Zahl Olsen ble utgitt i 1975, og dannet grunnlag for en fjernsynsversjon med opplesning til bilder. Jan-Kåre Øien utga sin versjon av fortellinga i 1991. En forkortet versjon med Björn Bergs illustrasjoner ble utgitt i 2014.

Filmer

En kortfilm på sju minutter, fotografert av Ivar Kalleberg, med Alf Prøysen som forteller ble første gang sendt på NRK 28. januar 1968. En sovjetisk kortfilm på ni minutter ble produsert i 1968.
Det norske medieselskapet Sandnes Media AS laget en ny tegnefilm som ble sendt på NRK Barne-tv første gang den 25. desember 2015. Regissør og hovedtegner for denne filmen var Hans Jørgen Sandnes. I denne versjonen ble Alf Prøysens fortellerstemme gjenbrukt, og i tillegg fikk dyrene i fortellingen stemme fra skuespillere som Kevin Haugan, Unn Vibeke Hoel, Katrine Blomstrand og  Dennis Storhøi.
București-traktaten (1918)

Freden i București av 7. mai 1918 var mellom Romania og Det tyske keiserriket, og erstattet våpenhvileavtalen av 9. desember 1917, som ble inngått etter Russlands sammenbrudd på Østfronten under første verdenskrig.
Fredsforhandlingene for dette området var kompliserte da det var mange land som hadde territorielle krav på hverandre. Romania måtte avgi territorier til Bulgaria, Karpatene til Østerrike-Ungarn og sikre oljeforsyninger og jordbruksoverskudd til Tyskland i 90 år.
Traktaten ble annullert ved våpenhvileavtalen 11. november 1918 etter fredsslutningen etter første verdenskrig. Under Versaillestraktaten måtte Tyskland si fra seg de rettighetene de fikk i București-avtalen, mens Østerrike-Ungarn og Bulgaria mistet de territoriene de fikk i avtalen gjennom henholdsvis Saint-Germain-traktaten og Trianon-traktaten (Østerrike og Ungarn), og Neuilly-sur-Seine-traktaten (Bulgaria).
Super Bowl XXV

Super Bowl XXV var den 25. utgaven av Super Bowl, finalen i den amerikanske amerikansk fotball-ligaen NFL. Kampen ble spilt 27. januar 1991 på Tampa Stadium i Tampa og stod mellom vinnerne av de to avdelingene AFC og NFC, henholdsvis Buffalo Bills og New York Giants. 
Nasjonalsangen ble framført av Whitney Houston og i pausen underholdt blant andre New Kids on the Block.
Giants vant kampen 20-19.
Pienza

Pienza er en liten by i provinsen Siena i Toscana i Italia. Byen ble skapt av pave Pius II som den ideelle renessanse-by. Den står idag på UNESCOs liste over verdensarven.
Pienza ble bygget i perioden 1459–1462 på stedet, Corsignano hvor Enea Silvio Piccolomini ble født. Kort tid etter at han ble utpekt til pave ga han Bernardo Rossellino i oppgave å utforme den nye byen som noe senere ble omdøpt til Pienza etter sin kjente sønn.
Mest kjent er den sentrale plassen, Piazza Pio II, som dannes der byens hovedgate passerer domkirken. Ved siden av domkirken ligger Palazzo Piccolomini, og på den andre siden av hovedgaten ligger Palazzo Comunale med en åpen loggia på gateplan. Bak kirken åpner landskapet seg. Landskapet er en del av Val d'Orcia som selv er satt på vardensarvlisten.
Harrison County gasskraftverk

Harrison County gasskraftverk er et moderne varmekraftverk i Harrison County, i delstaten Texas i det sørlige USA. Anlegget har en installert produksjonskapasitet på 559 MW fordelt på 3 turbiner, på 170 – 230 MW hver. Operatør er energiselskapet Entergy Power Ventures LLC. 
Det stod ferdig utbygd i 2003. Brenselkilden er naturgass.
Letter to a Christian Nation

Letter to a Christian Nation er en religionskritisk bok av den amerikanske forfatteren Sam Harris.
Boken kom ut i september 2007. Den er skrevet i brevs form, rettet mot amerikanske kristne. Mens The End of Faith i stor grad kritiserte islam, er Letter to a Christian Natiom en kritikk av amerikansk kristendom, både i moderat og fundamentalistisk manifestasjon.
Fadlabi

Bakgrunn og arbeid

Fadlabis første utstilling var på Goethe Instituttet i Khartoum, 1998. I 2008 var han med på å etablere utstillingsprosjektet One Night Only; en kunstnerdreven plattform i Oslo som presenterte en kunstner hver mandag.
Under minnemarkeringen i Oslo 22. juli 2012 leste Fadlabi opp et dikt før Karpe fremførte sangen «Påfugl».
I 2014 presenterte Fadlabi og Lars Cuzner kunstprosjektet European Attraction Limited. De gjenopprettet Kongolandsbyen. Den originale utstillingen under Jubileumsutstillingen på Frogner 1914 var et menneskelig menasjeri viste fram åtti senegalesiske kvinner, menn og barn som levde under primitive forhold til allmenn beskuelse og fornøyelse i flere måneder. I mai 2014 åpnet Fadlabi og Cusner en rekonstruksjon som en del av grunnlovsjubileet i 1914. 
Nylige utstillinger inkluderer Sharjah Biennial 11, Bergen Assembly, Museet for Samtidskunst (Oslo), Kunsthall Oslo, Unge Kunstneres Samfund (Oslo), Munchmuseet i bevegelse (Oslo), NY Art Book Fair (New York), Performa 15 (New York), Temporary Gallery (Köln), Nile Sunset Annex (Kairo), Al Riwaq (Manamah), The Saudi Arts Council (Jeddah), Darat Al Funun (Amman), Townhouse (Kairo), Survival Kit (Riga) og Chroma Zone (Saint Paul, Minosota).
Spilotragus

Utseende

Nokså nsmå trebukker, gjerne farget i gult og svart. Antennene er lange, gjerne nær dobbelt så lange som kroppen hos hannene. Pronotum er tønneformet uten tenner på sidene.

Levevis

Som de fleste andre trebukker borer larvene i ved.

Utbredelse

Slekten er utbredt i Øst-Afrika, fra Etiopia og Somalia i nord til Mosambik i sør, dessuten i Kongo.
Den nasjonale revolusjonshær

Den nasjonale revolusjonshær (kinesisk: 国民革命军; pinyin: Guómín Gémìng Jūn, forkortet navn: 國軍 eller Den nasjonale hær) var det politiske parti Kuomintangs (KMT) nasjonale kinesiske hær fra 1925 til 1947, og samtidig Republikken Kinas hær under Kuomintangs ettpartistyre som tok til i 1928. Den ble opprinnelig organisert med støtte fra Sovjetunionen i den hensikt at KMT skulle klare å gjenforene Kina ved å nedkjempe krigsherrene og fravriste dem deres områder. Den nasjonale revolusjonshær bekjempet under Nordekspedisjonen (1926–1927) den kinesiske Beiyanghæren og krigsherrene rundt om. Senere kjempet den mot den japanske hær under annen sino-japanske krig. Den kjempet også mot Folkets frigjøringshær, som var kommunistenes hærstyrke.
Under den annen sino-japanske krig var det kinesiske kommunistpartis styrker på papiret inkorporert i Den nasjonale revolusjonshær, skjønt under hver sin kommando. Etter krigsslutt brøt kommunisthæren ut og dannet Folkets frigjøringshær.
Med promulgasjonen av Republikken Kinas konstitusjon i 1947 opphørte formelt ettpartistaten. Da ble Den nasjonale revolusjonshær gitt det nye navn Republikken Kinas militære (中華民國國軍), og storparten av dens styrker dannet Republikken Kinas hær, som flyktet til Taiwan i 1949.
Pontiere

Pontiere, eller pontosgrekere, kan enten i alminnelighet sikte til alle grekere langs Svartehavet, eller mer spesifikt til de grekere som siden antikken bebodde regionen Pontos, senere keiserdømmet Trebizond, på Anatolias nordkyst mot Svartehavet (Evxinos pontos) i det nåværende østre Tyrkia. De sistnevnte taler pontisk gresk og teller rundt tre millioner, opprinnelig fra rundt Sinop i dagens Tyrkia og opp langs den kaukasiske kyst til Sukhumi i Abkhasia i det nåværende Georgia og helt til Ukraina. 
Pontierne nedstammer hovedsakelig fra den joniske stamme av grekere som koloniserte kystene rundt Svartehavet mellom 800 og 600 f.Kr. De ble senere kristnet, og deres språk, opprinnelig et gresk talespråk, har større likheter med klassisk gresk enn dagens gresk har, og har dertil innslag av andre språkblandinger.

Folkemordet 1920-1923

Etter de tyrkiske utrenskningene, kalt det pontisk-greske folkemord, 1920-1923, etter den første verdenskrig, da de, i bytte mot etniske tyrkere i Hellas, ble tvangsforflyttet til Hellas, finnes de i dag fremst i det nåværende Hellas og i områder i dagens Russland, Ukraina og Georgia. Store grupper har også utvandret til blant annet USA og Australia. Dette skjedde i samband med folkemordet på armenerne. Folkemordet på greskpontiere som Tyrkia gjennomførte krevde om lag en halv million menneskeliv.
Trolig finnes mange pontiere fremdeles i dagens Tyrkia. Omkring 120 000 greskættede antas å leve i det nå georgiske Pontos, og oppimot 4 000 i det tyrkiske. Disse er i pakt med Lausannetraktaten blitt anerkjent som minoritet i Tyrkia.
Quick Chek New Jersey Festival of Ballooning

Festivalinformasjon og historie

I 1983 bragte Bill Lewis, som arbeider i USA Today  omtrent ti varmluftsballonger til Union 76 Truck Stop på Interstate 78 i New Jersey etter det første arrangementet. Etter to år flyttet festivalen til sitt nåværende sted på Solberg Airport,  der det vokste til 40-50 ballonger og 30 000-40.000 tilskuere. I 1993 kjøpte Howard Freeman og John Korff New Jersey Festival of Ballooning og inngikk en langsiktig avtale med Solberg Airport, samme år som de sikret seg en langsiktig sponsoravtale med QuickChek. I dag er festivalen blitt den største begivenhet i New Jersey og den største sommerballong festival i Nord-Amerika.
I 2000, for å skille festivalen fra andre ballongfestivaler ble større konserter lagt til festivalen. Den første konserten presenterte det legendariske band, The Beach Boys. Hver påfølgende festival har tre store konserter. Store navn  på plakaten har omfattet The  Doobie Brothers, Hall & Oates, Styx, Foreigner, America, Jonas Brothers og KC & The Sunshine Band.
En del av inntektene fra festivalen blr donert til Children's Miracle Network, som driver tre pediatriske sykehus i New Jersey.

Jomfru-ritualet

Siden 2004 har festivalen ansatt en jomfru for å utføre et ritual for å sikre godt vær for festivalen. Det har fungert bra i de tre siste årene. Freeman, en av arrangørene hevder at ritualet kommer fra Singapore. Det innebærer å ha en jomfru til kjøre en golfcart til hvert av de fire hjørnene av festival-området. I hvert hjørne plukker hun opp blader med gress, mumler noen tilfeldige ord, skjærer hele løk og paprika med en kniv, så stikker hun kniven og den oppskårne løk og paprika i bakken.
Jomfruen i 2007, Victoria Brumfield (født 1979), sa det er en blanding av «uskyldig moro og skam» og at «hvis det ikke regner, er det ikke min skyld og jeg kan ikke klandres. Jeg venter til jeg er gift, og ingen har fridd ennå». Hun er en hengiven mormoner.
Chuka-massakren

Chuka-massakren var en hendelse i byen Chuka i dagens Tharaka-Nithi fylke i Kenya i juni 1953, hvor soldater fra B-kompaniet i det britiske King's African Rifles drepte 20 ubevæpnede personer under Mau Mau-opprøret.
De britiske soldatene gikk inn i Chuka 13. juni 1953 for å jage ut opprørere som de mistenkte gjemte seg i den nærliggende skogen. I løpet av de neste dagene hadde soldatene fanget og henrettet 20 personer de av ukjente årsaker mistenkte for å være Mau Mau-opprørere. Det er senere avklart at de fleste av de henrettede i virkeligheten tilhørte den vennligsinnede Kikuyu Home Guard - en lojalistisk milits som ble rekruttert av britene til å bekjempe geriljaen. I en atmosfære av grusomheter og gjengjeldelser ble saken feid under teppet og ingen ble stilt for retten for massakren.
Bare dager etter massakren ankom den nye britiske øverstkommanderende for Kenya, George Erskine. Han ønsket umiddelbart å endre adferden til de britiske sikkerhetsstyrkene, og sendte ut et direktiv hvor han slo fast: «I will not tolerate breaches of discipline leading to unfair treatment of anybody», og sendte ordre om at «every officer ... should stamp on at once any conduct which he would be ashamed to see used against his own people.» I dette tilfellet besluttet imidlertid Erskine å dekke over hva som hadde skjedd.
Dragør kirke

Historie

I 1449 ga Roskildebispen Københavns Domkapitel tillatelse til å stille opp et transportabelt alter på det årlige sildemarked i Dragør. Med reformasjonen forsvant dog sildemarkedet, og dermed også alteret. 
Omkring 1520 inviterte kong Christian II hollendere til å bosette seg på Amager og den gamle kirken i Store Magleby ble deretter bygget om etter hollandsk forbilde. I Store Magleby kirke ble det i en periode på flere hundre år således holdt prekener på hollandsk, også for lokalbefolkningen i Dragør. Stolrekkene i kirken var forbeholdt de hollandske familier. 
Med oppblomstringen av handelslivet i Dragør havn, fulgte en viss økonomisk selvstendighet og selvfølelse, og tanken om at byen skulle ha sin egen kirke modnet langsomt. Den nye kirken ble tegnet av arkitekt J.H. Wessel og oppført i nygotisk, keltisk vikingestil i rød tegl, med et forbilde i Taarbæk kirke. I 1885 ble kirken innviet med en stor fest, hvor byens befolkning og sogar kongefamilien deltok.
Dragør kirke fungerte som filialkirke til Store Magleby til 1954, hvor Dragør ble et selvstendig sogn.
Firmin Lambot

Karriere

Lambot ble født i Florennes i Belgia, og jobbet som salmaker før han begynte å kjøre profesjonelt i 1908. Samme år vant han både det flanderske og det belgiske sykkelmesterskapet. Han deltok i Tour de France i 1911, 1912 og 1913 før første verdenskrig satte en stopper for rittet de fem neste årene.
Da Tour de France igjen ble arrangert i 1919, var rittet en miserabel affære. Mange veier var ødelagt av krigen, logistikken fungerte ikke, og flere tidligere syklister var døde. Kun 11 ryttere fullførte 1919-utgaven. Lambot lå an til en andreplass i sammendraget gjennom store deler av rittet, men vant da lederen Eugène Christophe ødela forgaffelen sin på en av etappene. Mange mente at Lambots seier i større grad skyldtes Christophes uflaks en Lambots dyktighet, og det ble iverksatt en pengeinnsamling til Christophe som til slutt oversteg Lambots offisielle pengepremie.
I 1919 innførte rittleder Henri Desgrange den gule trøya som et ledersymbol i Tour de France, og Firmin Lambot ble den første i historien som bar den. Han   fikk respektable plasseringer i 1920 og 1921, og tok sin siste seier i 1922. Lambot var 36 år i 1922, og han er fortsatt den eldste sammenlagtvinneren i rittets historie.
Etter endt karriere gikk han tilbake til jobben som salmaker.
Kirsty MacColl

Hennes død

I desember 2000, etter hennes deltakelse i presentasjon av et radioprogram som hun hadde gjort for BBC på Cuba, hadde MacColl planlagt en ferie i Cozumel, Mexico, sammen med sine sønner og partner, musikeren James Knight. Den 18. desember 2000, drev hun og hennes sønner med dykking i Cozumel. Mens MacColl og hennes to sønner var i vannet så MacColl en båt komme mot dem i full fart. 
Sønnen Jamie holdt på å bli overkjørt av båten, men moren Kirsty klarte å presse ham ut av veien noe som gjorde at Jamie kun fikk mindre skader i ribbein og hodet. Men ved å dytte sønnen ut av veien ble MacColl selv truffet av båten og hun ble drept umiddelbart. MacColls levninger ble sendt hjem til Storbritannia og den påfølgende begravelsen hennes fant sted på Mortlake Krematorium i London. 
Båten som var involvert i ulykken var eid av den meksikanske millionæren Guillermo González som eide de meksikanske supermarked Nova. Han var om bord på båten sammen med flere medlemmer av sin familie. 
En person som arbeidet for millionæren ble funnet skyldig i drap fordi han ikke skjøttet sin oppgave med å styre båten. Han ble derfor dømt skyldig og han ble satt til 2 år og 10 måneder i fengsel. Imidlertid ble han etter meksikansk lov tillatt til å betale en bot på $ 90 i stedet for å få fengselsstraff. 
Han ble også dømt til å betale cirka $ 2150 til de gjenværende medlemmene av MacColl-familien. Dette var et beløp basert på hans daværende lønn. Flere bekjente av den meksikanske millionæren som hadde eid båten hevdet senere at han som ble dømt for hendelsen hadde mottatt penger for å ta på seg skylden for drapet.
Fylkesvei 7074

Fylkesvei 7074 (Fv7074) i Trøndelag går mellom Årnesmyr og Skorstad i Namsos kommune. Veien er 7,7 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 468 (Nord-Trøndelag).
Salemkirken Oslo

Salemkirken er en kristen frikirkelig menighet i Oslo, tilsluttet den norske pinsebevegelsen. Salemkirken ble stiftet 1936. Salemkirken er modermenighet til Salemkirken Fetsund.
Menigheten har 530 medlemmer, medregnet tilhørige, det vil si barn av døpte medlemmer. 
Bygget i Sannergaten 12 stod ferdig i 1983 og ble tegnet av arkitekt Odd Kjellhov (ved firmaet Jarle Berg).
For ungdom i konfirmasjonsalder driver menigheten den frikirkelige konfirmantundervisningen Tentro.

Misjon

Salemkirken er engasjert i misjonsarbeid i Guinea-Bissau i Nicaragua, Sør-Afrika, Chile og Karelen i Russland, og er utsendermenighet for flere misjonærer. Menigheten dekker reiseutgifter og opphold til noen nasjonale medarbeidere og tidligere misjonærer.
Stripesigdvikler

Utseende

En middelsstor (vingespenn 13-17 millimeter) vikler med sigdformede vinger. Noen ganger har den en markert, mørk flekk ved forvingens bakkant (som på bildet i taksoboksen), andre ganger ikke. Det beste kjennetegnet på denne arten er en bred, hvit lengdestripe som går fra roten av forvingen og ca. to tredjedeler ut i vingen. Forvingen er mer eller mindre gråbrun på farge, ved vingespissen er det noen korte, hvite skråstreker som vanlig for sigdviklere. Bakvingen er brunhvit.

Levevis

Arten finnes helst i fuktig løvskog der larvene utvikler seg på trollhegg (Frangula alnus) og geitved (Rhamnus catharticus).

Utbredelse

Den er utbredt over hele Europa og i det nordlige Asia. I Norge er den vanlig nord til Hordaland, og er dessuten funnet i Sør-Trøndelag.